**Magyar Drupal Egyesület Alapszabálya**

**Preambulum**

Egyesületünk a Drupal közösség szakmai együttműködő tevékenységének elősegítése, a Drupal magyarországi népszerűsítése, valamint a Magyar Drupal közösség külföldi pozíciójának erősítése érdekében kívánja tevékenységét végezni.

A Drupal közösség (drupalisták) egy fejlesztőkből és/vagy operatív hozzáértőkből álló társaság, akik mindegyike főállásban vagy egyéni elfoglaltságként a Drupal keretrendszerrel foglalkozik. Lehetőségeikhez és tapasztalatukhoz mérten kontributálnak a keretrendszer fejlesztéséhez és optimalizálásához, tematikus rendezvényeket szerveznek és támogatnak, megosztják a tudásukat egymással.

A magyarországi Drupal közösség a Drupal tartalomkezelő rendszer első verzióinak megjelenését követően kezdett el szerveződni. Ennek kereteit a Magyar Webért Egyesület biztosította, amely többek között szervezője volt az évente megrendezett Drupal hétvégéknek, a két éve Keszthelyen megrendezésre kerülő nemzetközileg is elismert Drupalaton rendezvényeknek, az idei évben a Szegeden megrendezett Drupal Developer Days rendezvénynek, és katalizátora volt a hazai közösség fejlődésének. A Magyar Webért Egyesület működteti mindezek mellett a hazai Drupal közösség honlapját, és fő támogatója volt több Drupalos kezdeményezésnek. A közösség aktív tagjai kezdeményezték egy önálló egyesület létrehozását, Magyar Drupal Egyesület néven, hogy az alább felsorolt célokat teljesíteni tudják.

Egyesületünk az alábbi I. fejezet 2. pontjában megfogalmazott célok alapján tevékenykedő, pártoktól független szervezet, közös, tartós cél folyamatos megvalósítására jön létre, politikai tevékenységet nem folytat, politikai pártokat nem támogat, tőlük támogatást nem fogad el.

**I. FEJEZET**

**Általános rendelkezések**

I/1. Az Egyesület alapadatai:

Az Egyesület megnevezése: **Magyar Drupal Egyesület**

Az Egyesület angol nyelvű elnevezése: **Hungarian Drupal Associaton**

Az Egyesület székhelye: 1063 Budapest, Szív u. 33.

Az Egyesület levelezési címe a mindenkori székhely.

I/2. Az Egyesület célja:

* Drupal közösség építése és bővítése, új tagok toborzása, akár nem szakértők általi használat terjesztése;
* Drupal közösség és rendezvényeinek promotálása, segítése, jogi háttér, pénzügyi támogatás biztosításának formájában;
* Drupal, mint szoftver, illetve hasznosítható szaktudás népszerűsítése, oktatás, ismeretterjesztés támogatása;
* Drupalisták (gazdasági társaságok, egyéb szervezetek, és természetes személyek) és a magyar Drupal közösség népszerűsítése és segítése.

I/3. A céljai megvalósítása érdekében feladata:

● Drupal események szervezése, programok koordinálása, kommunikáció biztosítása, rendezvények anyagi hátterének biztosítása

Ezen belül is kiemelten: Drupal hétvége, Drupalaton, DUG (Drupal User Group – Drupal Felhasználói Találkozó) szervezése;

● Anyagi támogatások gyűjtése, begyűjtött támogatások ellenőrizhető módon történő felhasználása, az Egyesület céljainak megvalósítására;

● A Drupal közösség képviselete a médiában, sajtóban;

● Drupal, mint szoftver, illetve hasznosítható szaktudás népszerűsítése érdekében médiaszereplések szervezése, közép- és felsőoktatásban történő oktatásának elősegítése, kifejezetten szakmai rendezvények szervezése;

● Jogi háttér biztosítása a Magyar Drupal közösség és projektjei számára;

● Drupal.hu fejlesztése, karbantartása, üzemeltetése;

● Kapcsolattartás nemzetközi társszervezetekkel;

● Kormányzati lobbitevékenység, esetleg partnerség kiépítése az e-közigazgatás informatikai szereplőivel, döntéshozóival.

Az Egyesület az egyesületi cél megvalósításával közvetlenül összefüggő gazdasági tevékenység végzésére jogosult.

I/4. Az Egyesület gazdálkodási tevékenységet elsődlegesen nem folytat, de a céljai megvalósításával közvetlenül összefüggő gazdasági tevékenységet végezhet. Működése során elért eredményét nem osztja fel, azt az Alapszabályban meghatározott tevékenységre fordítja. Az Egyesület a tagoktól elkülönült vagyonnal rendelkezik, amely használatára csak az egyesületi céloknak megfelelően kerülhet sor, amely az Egyesület megszűnésekor sem osztható fel a tagok között.

I/5. Az Egyesület jogi személy, amelyet annak Elnöke önállóan, az Elnökség tagjai pedig egymással ketten, együttesen képviselik. Az együttes képviseleti jogot tehát az Elnökség mindenkori tagjai egy másik Elnökségi taggal együttesen jogosultak gyakorolni. A bankszámla feletti rendelkezési jog is együttesen illeti meg az Elnökség két tagját.

I/6. Az Egyesület működési területe: nemzetközi.

**II. FEJEZET**

**A tagok jogai és kötelességei**

II/1. Az Egyesület tagja lehet minden olyan természetes és jogi személy, aki/amely az Alapszabály rendelkezéseit magára nézve kötelezően elfogadja, és kötelezettséget vállal az egyesületi célok megvalósítása érdekében történő közreműködésre, és a tagdíj megfizetésére.

A tagdíj mértéke évi 6.000.- Ft-ban, azaz hatezer forint, amely összeget minden év február 15. napjáig egy összegben kell az Egyesület részére megfizetni átutalás vagy banki befizetés útján. Év közbeni csatlakozás esetén a felvételtől számított 30 napon belül kell az éves tagdíjat megfizetni a fentiek szerint. A tagok a tagdíjon felül vagyoni hozzájárulást nem bocsátanak az Egyesület rendelkezésére.

II/2. A tagfelvételről az Egyesület Elnöksége dönt, a döntés ellen jogorvoslatért a Közgyűléshez lehet fordulni, amelyre a kizárással kapcsolatos szabályok alkalmazandók. Az egyesületi tagság a belépési kérelem Elnökség általi elfogadásával keletkezik, amelyre online, elektronikus jelentkezési űrlap kitöltésével, vagy offline, nyomtatott jelentkezési űrlap benyújtásával van lehetőség. Az egyesület tagja köteles az Alapszabályban meghatározott tagi kötelezettségek teljesítésére.  Az egyesület tagja nem veszélyeztetheti az egyesület céljának megvalósítását és az egyesület tevékenységét.

II/3. Az Egyesületi tagság formái:

* rendes tagság,
* tiszteletbeli tagság,
* pártoló tagság.

1. Az Egyesület *rendes tag*jainak jogai:

* részt vehetnek az Egyesület Közgyűlésén,
* tanácskozási, indítványozási és szavazati jogot gyakorolhatnak a Közgyűlésen;
* bármely társasági tisztségre választhatnak és megválaszthatók,
* igénybe vehetik az Egyesület által nyújtott kedvezményeket,
* írásban felvilágosítást kérhetnek az Egyesület tevékenységéről, vagyonának felhasználásáról, amelyre az Egyesület 30 (harminc) napon belül köteles választ adni,
* ajánlásokat tehetnek az Egyesületet érintő kérdések megtárgyalására, indítványt tehetnek a Közgyűlés és az Elnökség napirendi pontjaira,
* betekinthetnek az Egyesület nyilvántartásaiba,
* a tagok egyharmada írásban ok és cél megjelölésével rendkívüli Közgyűlés és rendkívüli Elnökségi ülés összehívását kezdeményezheti.
* a tisztviselőnek, illetve a konkrét munka elvégzésére felkért tagnak az Egyesületben végzett tevékenysége során felmerült indokolt és számlával igazolt költségeit az Egyesület előlegezi és/vagy megtéríti.

Az Egyesület rendes tagjainak kötelességei:

* kötelesek megtartani az Alapszabály és egyéb Egyesületi szabályzatok rendelkezéseit, illetőleg az Egyesület szerveinek határozatait;
* kötelesek teljesíteni az Egyesület tevékenységével kapcsolatosan önként elvállalt feladataikat, és tőlük elvárható módon elősegíteni az Egyesület célkitűzéseinek megvalósítását,
* kötelesek a Közgyűlés által meghatározott összegű tagdíjat megfizetni. A tagfelvételt követően a befizetés a felvételről szóló értesítés kézhezvételétől számított 30 napon belül esedékes. Ezt követően az éves tagdíjat előre, a tárgyév február 15. napjáig kell kiegyenlíteni.

Ahol az Alapszabály tagot említ, az alatt rendes tagot kell érteni.

1. Az Egyesület *tiszteletbeli tag*ja lehet – az Elnökség felkérése és a Közgyűlés döntése alapján – az a természetes vagy jogi személy, aki a nemzetközi vagy hazai szinten kimagasló tevékenységet végez, vagy végzett a Drupal közösségért, így az Egyesület érdekében végzett kimagasló tevékenységével az Egyesület célkitűzéseit támogatja, segíti. A felkért személy akkor válik az Egyesület tiszteletbeli tagjává, amennyiben az Elnökség felkérését elfogadja és erről az Egyesületet írásban is tájékoztatja, valamint a Közgyűlés tiszteletbeli taggá megválasztotta.

A tiszteletbeli tag jogosult az Egyesület rendezvényein részt venni, de az Egyesület közgyűlésén szavazati joggal nem rendelkezik,azon tanácskozási joggal vehet részt, és Egyesület vezető tisztségviselőjévé nem választható. A tiszteletbeli tag tagdíj fizetésére nem köteles, egyebekben jogai és kötelezettségei megegyeznek a rendes tagokéval.

1. Az Egyesület *pártoló tag*ja lehet az a természetes vagy jogi személy aki, illetőleg amely az Egyesület tagja nem kíván lenni, de pénzbeli vagy természetbeni támogatást kíván nyújtani az Egyesület részére céljai megvalósítása érdekében. A pártoló tagság feltételét képező pénzbeli, természetbeni hozzájárulás módjáról, mértékéről, illetve annak elfogadásáról az Elnökség jogosult dönteni. A pártoló tag az Egyesület tevékenységében csak vagyoni hozzájárulással vehet részt.

A pártoló tag tanácskozási joggal részt vehet az Egyesület testületi ülésein, szavazati joga nincs, tagdíjfizetésre nem köteles, vezető tisztségviselővé nem választható, egyebekben jogai és kötelezettségei megegyeznek a rendes tagokéval.

II/4. Az egyesületi tagság megszűnik a jogi személy tag jogutód nélküli megszűnésével, a tag halálával, kilépésével vagy kizárásával.

A kilépést írásban kell közölni az Egyesület Elnökségével. A kilépő tag kilépettnek tekinthető az Elnökséghez megküldött lemondó nyilatkozatával. A tagsági jogviszony a lemondó nyilatkozat közlésével szűnik meg.

II/5. Az Elnökség nyílt, minősített szótöbbséggel meghozott határozattal kizárhatja az Egyesületnek azt a tagját, aki az Alapszabály rendelkezései ellen súlyosan vagy ismételten vét. E pont alkalmazásában súlyos vétség:

a/ Az Alapszabály be nem tartása,

b/ A Drupal közösséghez, és az Egyesülethez méltatlan viselkedés,

c/ A tagdíj egy évet meghaladó meg nem fizetése,

d/ Anyagi és/vagy erkölcsi kár okozása az Egyesületnek,

e/ Folyamatos rosszhiszemű eljárásával akadályozza az Egyesület működését.

II/6. Az 1 évet meghaladó tagdíjhátralék fennállása esetén az Elnök ajánlott, tértivevényes postai küldeményben, igazolható módon, megfelelő határidő tűzésével – 30 nap – felszólítja a tagot a tagdíjhátralék rendezésére. A felszólító levélben figyelmeztetni kell a tagot a fizetés elmulasztásának jogkövetkezményére. A tag a postai küldemény kézhezvételét követő 30 napon belül rendezheti tartozását a kizárás szankció alkalmazása nélkül. A határidő elmulasztása esetén az Elnök az Elnökség elé terjesztheti a kizárási javaslatot.

A kizárási eljárás részletes szabályai a következők:

Az Elnökség tagjainak fegyelmi ügyében a Közgyűlés ugyanezen szabályok betartásával dönt. Az eljárás megindítását bármely rendes tag írásban kezdeményezheti, Elnökségi tag esetén a Közgyűlést az Elnöknek 15 napon belül össze kell hívnia. A fegyelmi eljárás megindításáról az Egyesület Elnöke dönt, döntése ellen jogorvoslatért a Közgyűléshez lehet fordulni.

A kizárási eljárást első fokon az Elnökség folytatja le. Az eljárás megindítása esetén az Elnök erről írásban értesíti az eljárás alá vont személyt, és ha van a bejelentőt. Az eljárás az erre vonatkozó írásos tájékoztatás postára adásának napján indul meg. Az eljárás alá vont taggal az eljárás megindítását, és az ellene felhozott okokat, annak bizonyítékait közölni kell. Lehetőséget kell biztosítani számára, hogy védekezését és bizonyítékait előadja.

Az Elnökség a tényállás tisztázása érdekében köteles az érintett tagot személyesen meghallgatni. A meghallgatás helyszínéről és időpontjáról az eljárás alá vont személyt azt megelőzően legalább 8 nappal korábban írásban, igazolható módon értesíteni kell. A személyes meghallgatáson az érintett tagon kívül jelen lehet az általa a Pp. 66-73.§-aiban írtak szerinti meghatalmazott személy is, továbbá mindazok, akiknek jelenlétét az Elnökség indokoltnak tartja. A meghallgatás az Egyesület tagjai előtt nyilvános, helyszínéről az Elnökség önállóan dönt.

A meghallgatáson elmondottakról írásos jegyzőkönyvet kell felvenni, melyet az Elnökség tagjai, valamint a meghallgatott tag illetőleg képviselője aláírásával lát el. Az Elnökség a tényállás tisztázása érdekében további meghallgatást tarthat, és az eljárás során tanú meghallgatására is sor kerülhet akár hivatalból, akár az eljárás alá vont személy kérésére. A tanúkat egymás távollétében kell meghallgatni.

Az eljárás alá vont személyt és képviselőjét nyilatkozattételi, észrevételezési, indítványtételi, és a tanúkhoz történő kérdésfeltevési jog illeti meg. Ha a személyes meghallgatáson az eljárás alá vont személy nem jelenik meg, és távolmaradását 8 napon belül sem menti ki, úgy az Elnökség nem köteles a meghallgatásra újabb időpontot tűzni. A meghallgatási eljárást annak megindításától számított 30 napon belül be kell fejezni.

Az Elnökség a meghallgatási eljárás alapján dönt az eljárás megszüntetéséről, illetőleg ellenkező esetben a soron következő ülésén egyszerű szótöbbségű határozattal dönt a kizárás tárgyában.

Az eljárást megszüntető, valamint az Elnökség által a kizárás tárgyában hozott határozatról az eljárás alá vont személyt, illetőleg ha van a bejelentőt írásban, tértivevényes ajánlott levélben kell értesíteni. Az eljárás során hozott határozatokat írásba kell foglalni, és röviden indokolni kell.

A kizárt tag a kizárással kapcsolatos határozat ellen, 15 napon belül az Egyesület Közgyűléséhez fellebbezéssel élhet. Az egyesület Közgyűlése a fegyelmi ügyben hozott határozat ellen hozzá benyújtott fellebbezésről soron következő ülésén dönt. Fegyelmi fellebbezés esetén a Közgyűlés rendkívüli ülését a fellebbezés kézbesítését követő 30 napon belüli időpontra össze kell hívni. Ha 30 napon belül Közgyűlés megtartására egyébként is sor kerülne, a fegyelmi ügy ezen a Közgyűlésen is megtárgyalható. A Közgyűlés döntését egyszerű szótöbbséggel hozza meg. A fellebbező fél részére, valamint ha fellebbező fél nem maga az eljárás alá vont személy, akkor az ő részére is a Közgyűlésen lehetőséget kell adni álláspontja rövid ismertetésére. A Közgyűlés fegyelmi ügyben hozott határozatát törvénysértés miatt bármely tag a tudomásszerzéstől számított 30 nap alatt a bíróságnál megtámadhatja. A kizárás tárgyában hozott valamennyi határozatot tértivevényes küldeményben, vagy írásban az átvételt igazolható módon kell közölni.

A kizárt tag tagsági viszonya a kizáró határozat jogerőre emelkedésének napján, vagy fellebbezés benyújtása esetén, ha a Közgyűlés az Elnökség általi kizáró határozatot helyben hagyja,- vagy bírósági jogorvoslat benyújtása esetén, ha a bíróság a Közgyűlés kizáró határozatát helyben hagyja – a Közgyűlés kizáró határozata meghozatalának napján szűnik meg.

II/7. Az Egyesület minden tagja azonos szavazati joggal rendelkezik, és részt vehet az Egyesület működését érintő minden kérdésről rendelkezni jogosult Közgyűlés döntéshozatalában. Szavazati jogát minden tag csak személyesen gyakorolhatja. jogi személy tagok a tagsági jogviszonnyal járó kötelezettségeiket, illetve jogaikat bejegyzett képviselőik útján teljesítik, illetve gyakorolják.

II/8. Tisztségviselőül bármely tag megválasztható, és ő is választhat másokat tisztségre.

II/9. Az Egyesület valamely szervének törvénysértő határozatát bármely tag - a tudomására jutástól számított 30 napon belül - a bíróság előtt megtámadhatja. A határozat megtámadása a határozat végrehajtását nem gátolja.

II/10. A tagokra, vezető tisztségviselőkre és a felügyelő bizottsági tagokra közösen vonatkozó kizáró és összeférhetetlenségi szabályok a következők:

Ptk. „3:19. § [Határozathozatal]

(1) A tagok vagy az alapítók a döntéshozó szerv ülésén szavazással hozzák meg határozataikat.

(2) A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki a jogi személynek nem tagja vagy alapítója;

e) aki a döntésben érdekelt más szervezettel többségi befolyáson alapuló kapcsolatban áll; vagy

f) aki egyébként személyesen érdekelt a döntésben.

(3) A tagok vagy az alapítók határozatukat a határozatképesség megállapításánál figyelembe vett szavazatok többségével hozzák meg. Ha e törvény egyszerű vagy azt meghaladó szótöbbséget ír elő a határozat meghozatalához, a létesítő okirat egyszerű szótöbbségnél alacsonyabb határozathozatali arányt előíró rendelkezése semmis. Ha e törvény egyhangúságot ír elő a határozat meghozatalához, a létesítő okirat ettől eltérő rendelkezése semmis.”

Ptk. „3:22. § [A vezető tisztségviselővel szembeni követelmények és kizáró okok]

(1) Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

(2) Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja. A vezető tisztségviselőkre vonatkozó szabályokat a kijelölt személyre is alkalmazni kell.

(3) A vezető tisztségviselő ügyvezetési feladatait személyesen köteles ellátni.

(4) Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

(5) Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

(6) Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.”

**III. FEJEZET**

**Az Egyesület működése és szervei**

Az Egyesület szervei és tisztségviselői:

1. Közgyűlés
2. Elnökség
3. Felügyelő Bizottság
4. **Közgyűlés**

III/A/1. Az Egyesület legfőbb szerve a Közgyűlés. A Közgyűlés a tagok összessége, amely az Egyesületet érintő minden kérdésben dönthet.

III/A/2. A Közgyűlést az Elnökség hívja össze. A Közgyűlésre minden tagot a napirend közlésével kell igazolható módon meghívni úgy, hogy a meghívók elküldése és a Közgyűlés napja között legalább 8 napnak kell eltelnie, és a meghívónak tartalmaznia kell a Közgyűlés pontos helyszínét és időpontját. A meghívónak tartalmaznia kell

a) a jogi személy nevét és székhelyét;

b) az ülés idejének és helyszínének megjelölését;

c) az ülés napirendjét.

A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák. A Közgyűlés az ülését a jogi személy székhelyén tartja. Ha a Közgyűlés ülését nem szabályszerűen hívták össze, az ülést akkor lehet megtartani, ha az ülésen valamennyi részvételre jogosult jelen van, és egyhangúlag hozzájárul az ülés megtartásához. A Közgyűlés ülésén a szabályszerűen közölt napirenden szereplő kérdésben hozható határozat, kivéve, ha valamennyi részvételre jogosult jelen van és a napirenden nem szereplő kérdés megtárgyalásához egyhangúlag hozzájárul.

A meghívók kiküldése e-mailen történik, a tagnak a belépéskor megadott e-mail címére. Az elérhetőségek megváltozásának bejelentéséért az adott tag rendelkezik felelősséggel. A napirendnek minden a Közgyűlésen tárgyalandó kérdés pontos meghatározását kell tartalmaznia azzal, hogy a meghívóhoz mellékelni kell a döntéshez esetlegesen szükséges dokumentumokat is.

A Közgyűlési meghívó kézbesítésétől vagy közzétételétől számított 2 napon belül a tagok és az Egyesület szervei a Közgyűlést összehívó szervtől vagy személytől a napirend kiegészítését kérhetik, a kiegészítés indokolásával.

A napirend kiegészítésének tárgyában a Közgyűlést összehívó szerv vagy személy jogosult dönteni. Ha a napirend kiegészítése iránti kérelemről a Közgyűlést összehívó szerv vagy személy nem dönt, vagy azt elutasítja, a Közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában.

A Közgyűlés nem nyilvános; azon a tagokon és az Elnökségen, valamint a felügyelő bizottság tagjain kívül a Közgyűlés összehívására jogosult által meghívottak és az Alapszabály vagy a Közgyűlés határozata alapján tanácskozási joggal rendelkező személyek vehetnek részt.

A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki a jogi személynek nem tagja vagy alapítója;

e) aki a döntésben érdekelt más szervezettel többségi befolyáson alapuló kapcsolatban áll; vagy

f) aki egyébként személyesen érdekelt a döntésben.

III/A/3. Évente egyszer rendes Közgyűlést kell tartani. Rendkívüli Közgyűlést akkor kell tartani, ha a tagok egyharmada azt - a cél és az ok megjelölésével - igényli, vagy a vezető tisztségviselők bármelyike azt szükségesnek tartja. A Közgyűlést akkor is össze kell hívni, ha azt a bíróság elrendeli.

III/A/4. A Közgyűlés határozatképes, ha a szavazásra jogosult tagok több mint fele jelen van. A határozatképességet minden határozathozatalnál vizsgálni kell. Ha egy tag vagy alapító valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni. Ha a Közgyűlés nem volt határozatképes, akkor az emiatt megismételt Közgyűlés az eredeti napirendben szereplő ügyekben a jelenlévők számától függetlenül határozatképes, ha a fentiekről a tagokat az eredeti meghívóban már előre tájékoztatták. A megismételt Közgyűlést az eredeti - határozatképtelenség miatt elmaradt - Közgyűlés időpontját követően egy óra múlva kell összehívni, ennek időpontja, helyszíne és napirendje az eredeti Közgyűlés meghívójában is megjelölhető.

A Közgyűlés lebonyolításához egyszerű többséggel választandó meg a levezető elnök, a jegyzőkönyvvezető, 2 jegyzőkönyv-hitelesítő, illetve 3 szavazatszámláló.

III/A/5. A Közgyűlés kizárólagos feladat- és hatáskörébe tartozik:

* Az Elnökség és a Felügyelő Bizottság megválasztása, felmentése vagy visszahívása, amennyiben azok tevékenysége jogszabályba vagy jelen Alapszabályba ütközik, illetve esetleges díjazásuk megállapítása;
* Az Elnökség és a Felügyelő Bizottság éves beszámolójának elfogadása,
* Az éves költségvetés és az elszámolás jóváhagyása,
* A munkaprogram megvitatása, az ajánlások, szabályzatok, és határozati javaslatok elfogadása,
* A tagsági díjak megállapítása,
* Az Alapszabály megállapítása és módosítása, a Szervezeti és Működési Szabályzat létrehozása (elfogadása) és módosítása,
* Az Egyesület feloszlásának vagy más szervezettel való egyesülésének kimondása,
* A tisztségviselők lemondásának elfogadása,
* tiszteletbeli tagok megválasztása,
* A tagfelvétellel és a kizárással kapcsolatos fellebbezések elbírálása,
* a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
* az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
* a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;
* a választott könyvvizsgáló megválasztása, visszahívása és díjazásának megállapítása; és
* a végelszámoló kijelölése.

III/A/6. A Közgyűlés ülései az egyesületi tagok előtt nyilvánosak, határozatait egyszerű többséggel, nyílt szavazással hozza. A Közgyűlés határozatait a levezető elnök a közgyűlésen felolvassa. A közgyűlési határozatokat a közgyűléstől számított 8 napon belül az Egyesület internetes oldalán közzéteszi.

III/A/7. Az Alapszabály elfogadásához a jelen lévő tagok legalább háromnegyedes többsége szükséges.

Az Egyesület céljának módosításához és az Egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

III/A/8. Levezető elnök– kivéve az alakuló Közgyűlést – csak az Elnökség tagja lehet.

III/A/9. A Közgyűlés határozatait írásba foglalják, amit, az ülést levezető elnök, a jegyzőkönyvvezető és a két jegyzőkönyv-hitelesítő írnak alá.

1. **Az Elnökség**

III/B/1. Az Elnökség az Egyesület általános hatáskörű döntéshozó szerve, amely gondoskodik a Közgyűlés határozatainak végrehajtásáról, valamint biztosítja a Közgyűlések közötti időszakban a munka folyamatosságát. Az elnökség 5 tagú.

Az Elnökség feladatkörébe tartozik

* az egyesület napi ügyeinek vitele, az ügyvezetés hatáskörébe tartozó ügyekben a döntések meghozatala;
* a beszámolók előkészítése és azoknak a Közgyűlés elé terjesztése;
* az éves költségvetés elkészítése és annak a Közgyűlés elé terjesztése;
* az egyesületi vagyon kezelése, a vagyon felhasználására és befektetésére vonatkozó, a Közgyűlés hatáskörébe nem tartozó döntések meghozatala és végrehajtása;
* az egyesület jogszabály és az Alapszabály szerinti szervei megalakításának és a tisztségviselők megválasztatásának előkészítése;
* a Közgyűlés összehívása, a tagság és az egyesület szerveinek értesítése;
* az ügyvezető szerv által összehívott Közgyűlés napirendi pontjainak meghatározása;
* részvétel a Közgyűlésen és válaszadás az Egyesülettel kapcsolatos kérdésekre;
* a tagság nyilvántartása;
* az egyesület határozatainak, szervezeti okiratainak és egyéb könyveinek vezetése;
* az egyesület működésével kapcsolatos iratok megőrzése;
* az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és
* az Alapszabály felhatalmazása alapján a tag felvételéről való döntés.

Megszűnik az elnökségi tagi megbízatás

a) határozott idejű megbízatás esetén a megbízás időtartamának lejártával;

b) megszüntető feltételhez kötött megbízatás esetén a feltétel bekövetkezésével;

c) visszahívással;

d) lemondással;

e) a vezető tisztségviselő halálával vagy jogutód nélküli megszűnésével;

f) a vezető tisztségviselő cselekvőképességének a tevékenysége ellátásához szükséges körben történő korlátozásával;

g) a vezető tisztségviselővel szembeni kizáró vagy összeférhetetlenségi ok bekövetkeztével.

Az Egyesület tagjai a vezető tisztségviselőt bármikor, indokolás nélkül visszahívhatják. A vezető tisztségviselő megbízatásáról a jogi személyhez címzett, a jogi személy másik vezető tisztségviselőjéhez vagy döntéshozó szervéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

III/B/2. Az Elnökség évente legalább négyszer ülésezik. Az Elnökségi üléseket az Elnök hívja össze. Az Elnök 15 nappal az ülés előtt írásban küldi el meghívóját, amelyben fel kell tüntetni a napirendi pontokat. Az Elnöknek össze kell hívnia az Elnökségi ülést, ha ezt legalább két Elnökségi tag kéri. Azonnali beavatkozást igénylő sürgős esetben az Elnökséget az Elnök vagy bármely Elnökségi tag azonnali hatállyal is összehívhatja.

III/B/3. Az Elnökség határozatképes, ha legalább három tagja, köztük az Elnök vagy az általa írásban kijelölt Elnökségi tag jelen van. A határozatokat nyílt szavazással, egyszerű szótöbbséggel hozzák.

III/B/4. Az Elnökség az Elnökből, és további négy Elnökségi tagból áll. Az Elnökség minden tagját a Közgyűlés titkos szavazással, egyszerű többséggel kettő évre választja. Az Elnökség tagjai az Egyesület tagjai közül választandók.

III/B/5. Az Elnökség választása:

A mandátum lejártát minimum 30 nappal megelőzően az Elnökség az Egyesület rendes tagjai közül jelölőbizottságot nevez ki, mely 3 tagból áll.

Amennyiben az Elnökség vagy bármely tagjának megbízása a III/B/4-ben megjelölt időtartam előtt szűnik meg, a jelölőbizottságot a még aktív Elnökségi tagok, ha ilyen nincs, a felügyelő bizottsági (a továbbiakban: FEB) tagok, ha ilyen sincs, a Közgyűlés jelöli ki. Ebben az esetben a Közgyűlést a mandátum megszűnését követő 1 hónapon belül össze kell hívni, az új választást pedig a jelölőbizottság kijelölését követő 1 hónapon belül meg kell tartani. A FEB tagok megválasztására ugyanezen szabályokat kell alkalmazni.

A jelölőbizottság:

* Őrködik a választás tisztasága felett,
* Összegyűjti a jelöltek névsorát,
* Megvizsgálja, hogy az új Elnökségi jelöltekkel lefedhető-e minden szükséges fő elnökségi funkció,
* Egyeztetést folytat a FEB Elnök és a FEB jelöltek személyére vonatkozóan,
* Elkészíti és kiosztja a szavazólapokat,
* Tájékoztatja a Közgyűlést a szavazás menetéről és állásáról,
* Összesíti a szavazatokat és kihirdeti az eredményt.

III/B/6. Az Elnökség saját belső munkamegosztást alakít ki, egyes feladatokra munkacsoportokat alakíthat, amelynek vezetőjét az Elnökség jelöli ki. Az Elnökség különösen a következő feladatköröket osztja fel: pénzügy, jog, PR és kapcsolattartás, marketing, rendezvényszervezés, logisztika, informatika, eszközgazdálkodás.

Az Elnök:

III/B/7. Az Elnököt a Közgyűlés választja meg, és önállóan képviseli az Egyesületet.

III/B/8. Az Elnököt annak akadályoztatása esetén két Elnökségi tag együttesen helyettesítheti.

III/B/9. Az Elnök feladatai:

* Összehívja a Közgyűlést, az Elnökség üléseit és azokon Elnököl.
* Gondoskodik a testületi szervek határozatainak végrehajtásáról, őrködik az Egyesület szerveinek törvényes és Alapszabályszerű tevékenysége felett.
* Közvetlenül irányítja az Egyesület gazdasági, pénzügyi tevékenységét, a költségvetés keretei között.
* Okmányok, bizonylatok aláírása.
* Az Elnökséget a belső munkamegosztás szerint irányítja.

III/B/10. Az Elnökség köteles a Közgyűlést összehívni a szükséges intézkedések megtétele céljából, ha

a) az Egyesület vagyona az esedékes tartozásokat nem fedezi;

b) az Egyesület előreláthatólag nem lesz képes a tartozásokat esedékességkor teljesíteni; vagy

c) az Egyesület céljainak elérése veszélybe került.

Az ekként összehívott Közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az Egyesület megszüntetéséről dönteni.

III/B/11. Az Egyesület első Elnökségének tagjai:

Elnök: Reiszinger Gábor János----

Elnökségi tagok: Boros Ádám Lajos

Csáki István

Dávid Andor

Major Zsófia ---

1. **A Felügyelő Bizottság (FEB)**

III/C/1. A Felügyelő Bizottság 3 főből áll, és tagjait a Közgyűlés választja, választásának folyamata megegyezik az Elnökség választási folyamatával és annak értelemszerű szabályaival. Mandátumuk megegyezik az Elnökség mandátumával, és kettő évre szól. Határozatképességükhöz mind a három tag részvétele szükséges, határozathozataluk módja nyílt szavazás. A FEB tagjai az Egyesület tagjai közül választandók. A FEB Elnökét a Közgyűlés választja a III/B/5-ben leírtaknak megfelelően.

III/C/2. A FEB Bizottság tagjai egyidejűleg más tisztséget nem viselhetnek.

A Ptk. 3:26. § (2) szerint „A felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet a felügyelőbizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki vagy akinek a hozzátartozója a jogi személy vezető tisztségviselője.”

III/C/3. A FEB köteles ellenőrizni a pénzügyi-számviteli rendet, az Alapszabály megtartását, a költségvetés megtartását és a Közgyűlés határozatainak végrehajtását. Az Egyesület és szerveinek törvényes, és Alapszabályszerű működését, gazdálkodását szintén a FEB  ellenőrzi. Ennek során a Elnökség tagjaitól jelentést, a szervezet munkavállalóitól és bármely tagtól pedig tájékoztatást vagy felvilágosítást kérhet, továbbá az Egyesület könyveibe és irataiba betekinthet, azokat megvizsgálhatja.

A FEB feladata olyan szerződés megkötésének előzetes jóváhagyása, amelynek éves értéke a nettó 500.000.- Ft összeget meghaladja.

III/C/4. A FEB jogosult az Egyesület működésével és gazdálkodásával kapcsolatos bármely ügyet megvizsgálni. Ha a Bizottság az ellenőrzés során az Egyesület érdekeit sértő magatartást észlel, akkor az észlelt hiányosságokról írásban köteles az Egyesület Elnökét és Elnökségét tájékoztatni.

III/C/5. A FEB írásbeli tájékoztatás eredménytelensége esetén, illetve az alábbi esetekben 30 napon belül rendkívüli Közgyűlés összehívását kezdeményezheti:

- az Egyesület szervezet működése során olyan jogszabálysértés vagy az Egyesület érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az Elnökség döntését teszi szükségessé;

*-* az Elnökség felelősségét megalapozó tény merült fel;

A Közgyűlést a FEB indítványára - annak megtételétől számított harminc napon belül - intézkedés céljából össze kell hívni. E határidő eredménytelen eltelte esetén a Közgyűlés összehívására a felügyelő szerv is jogosult.

III/C/6. A FEB Elnöke köteles a végzett munkáról a soron következő Közgyűlésen beszámolni. A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével a jogi személynek okozott károkért a szerződésszegéssel okozott kárért való felelősség szabályai szerint felelnek a jogi személlyel szemben.

III/C/7. A FEB évente legalább egy ülést tart, de szükség esetén rendkívüli ülést hívhat össze bármely FEB tag vagy a FEB Elnöke. A FEB határozatait egyszerű szótöbbséggel hozza.

Az Egyesületi első Felügyelő Bizottságának tagjai:

Pónya Péter

Tompa Gábor

Csonka Gergely

**IV. FEJEZET**

**Az Egyesület vagyona és gazdálkodása**

IV/1. Az Egyesület vagyona:

a/ A tagok által fizetett tagdíjak.

b/Támogatás vagy ajándékozás, ellenérték nélkül juttatott pénzösszeg.

c/ Rendezvényekből, kiadványokból származó bevételek.

d/ Civil szervezeti támogatások, pályázatok bevételei.

e/ Egyéb bevételek.

f/ Az Egyesület pénzkövetelései (a kintlévőségek).

g/ Egyesület eszközei (drupal.hu domain név).

IV/2. Az Egyesület vagyonával önállóan, a pénzügyi jogszabályoknak megfelelően köteles gazdálkodni.

IV/3. Az Egyesület tartozásaiért csak a saját vagyonával felel.

IV/4. Az Egyesület tagjai az Egyesület tartozásaiért saját vagyonukkal nem felelnek.

IV/5. Az Elnökségi és a Felügyelő Bizottsági tagok, valamint adott esetben az Egyesület tagjai eseti jelleggel, a költségvetés keretein belül, kijelölt feladat ellátása során felmerült költésgeik előlegezésére és/vagy megtérítésére jogosultak, ennek mértékéről szintén az Elnökség jogosult dönteni.

**V. FEJEZET**

**Az Egyesület megszüntetése, megszűnése**

V/1. Az Egyesület megszűnik, ha(*2013. évi V. törvény 3:83-84. §*):

a) az egyesület egy másik egyesülettel egyesül,

b) a legfőbb szerve a feloszlásáról határoz,

c) a bíróság feloszlatja,

d) a törvényességi ellenőrzési eljárás eredményeképpen a bíróság megszünteti vagy megállapítja megszűnését,

e) a fizetésképtelensége miatt indult eljárásban a bíróság megszünteti, és az egyesületet a nyilvántartásból törlik,

az egyesület megvalósította célját vagy az egyesület céljának megvalósítása lehetetlenné vált, és új célt nem határoztak meg; vagy az egyesület tagjainak száma hat hónapon keresztül nem éri el a tíz főt.

A Elnökség tagjainak felelőssége jogutód nélküli megszűnés esetén a következők szerint alakul:

Az egyesület jogutód nélküli megszűnése után a vezető tisztségviselőkkel szemben e minőségükben az egyesületnek okozott károk miatti kártérítési igényt - a jogerős bírósági törléstől számított egy éven belül - az egyesület törlésének időpontjában tagsági jogviszonyban álló tag vagy az érvényesítheti, akinek a részére a megszűnéskor fennmaradó egyesületi vagyont át kellett adni, vagy ha lett volna vagyon, át kellett volna adni.

Ha az egyesület jogutód nélkül megszűnik, a hitelezők kielégítetlen követelésük erejéig kártérítési igényt érvényesíthetnek az egyesület vezető tisztségviselőivel szemben a szerződésen kívül okozott károkért való felelősség szabályai szerint, ha a vezető tisztségviselő az egyesület fizetésképtelenségével fenyegető helyzet beállta után a hitelezői érdekeket nem vette figyelembe. Ez a rendelkezés végelszámolással történő megszűnés esetén nem alkalmazható.

V/2. Megszűnése esetén az Egyesület vagyona a helyi utódszervezetét illeti. Amennyiben ilyen nincs, olyan civil szervezetre száll, amely kifejezetten Drupal közösséggel összefüggésben végzi tevékenységét.

**VI. FEJEZET**

**Záró rendelkezés**

***Fenti Alapszabályt egyhangúlag elfogadta az Egyesület 2014. december 11. napján megtartott Közgyűlése.***

Az Alapszabály elválaszthatatlan része az alapító Közgyűlés jegyzőkönyve és az aláírt jelenléti ív (belépési nyilatkozat), valamint nem nyilvános melléklete a tagjegyzék!

Az Alapszabályban nem szabályozott kérdésekben az *2013. évi V. törvény* (Ptk.) és a 2011. évi CLXXV. törvény (Civil tv.) rendelkezései az irányadók.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Reiszinger Gábor János \_\_\_\_\_\_\_\_\_\_\_\_\_**

**Elnök**

*Előttünk, mint tanúk előtt:*

*Név: Név:*

*Lakcím: Lakcím:*